钦定古今图书集成/理学汇编/文学典/第126卷 > 《贾谊论》前人
## 钦定古今图书集成/理学汇编/文学典/第126卷 > 《贾谊论》前人

“非才之难，所以自用者实难。惜乎贾生王者之佐，而
不能自用其才也。夫君子之所取者远，则必有所待；
所就者大，则必有所忍。古之贤人皆负可致之才，而
卒不能行其万一者，未必皆其时君之罪，或者其自
取也。”愚观贾生之论，如其所言，虽三代何以远过得
君？如汉文犹且以不用死，然则是天下无尧舜，终不
可以有所为耶？仲尼圣人，历试于天下，苟非大无道
之国，皆欲勉强扶持，庶几一日得行其道。将之荆，先
之以冉有，申之以子贡，君子之欲得其君如此其勤
也。孟子去齐，三宿而后出昼，犹曰：“王其庶几召我。”君
子之不忍弃其君如此其厚也。公孙丑问曰：“夫子何
为不豫？”孟子曰：“方今天下舍我其谁哉？而吾何为不
豫？”君子之爱其身，如此其至也。夫如此而不用，然后
知天下果不足与有为，而可以无憾矣。若贾生者，非
汉文之不用生，生之不能用汉文也。夫绛侯亲握天
子玺而授之文帝，灌婴连兵数十万，以决刘、吕之雌
雄，又皆高帝之旧臣。此其君臣相得之分，岂特父子
骨肉手足哉？贾生，洛阳之少年，欲使其一朝之间，尽
弃其旧而谋其新，亦已难矣。为贾生者，上得其君，下
得其大臣，如绛、灌之属，优游浸渍而深交之，使天子
不疑，大臣不忌，然后举天下而唯吾之所欲为，不过
十年，可以得志。安有立谈之间而遽为人痛哭哉！观
其《过湘》，为赋以吊屈原，悲郁愤闷，趯然有远举之志。
其后“卒以自伤哭泣，至于夭绝，是亦不善处穷者也。”
夫谋之一不见用，则安知终不复用也？不知默默以
待其变，而自残至此。呜呼！贾生志大而量小，才有馀
而识不足也。古之人有高世之才，必有遗俗之累。是
故非聪明睿智不惑之主，则不能全其用。古今称苻
坚得王猛于草茅之中，一朝尽斥去其旧臣而与之
谋。彼其匹夫，略有天下之半，其以此哉！愚深悲贾生
之志，故备论之。亦使人君得如贾生之臣，则知其有
狷介之操；一不见用，则忧伤病沮，不能复振。而为贾
生者，亦慎其所发哉！